
1. Consideraţii preliminare 

 

La câţiva ani după încheierea celui de-al doilea mondial, cele cinci state semnatare ale Tratatului de la Bruxelles (1948), Belgia, Franţa, Luxemburg, Olanda şi Marea Britanie, au hotărât construirea unui sistem comun de apărare, astfel încât să poată rezista unor primejdii de natură politică şi militară, ce ar fi putut deveni ameninţări directe la adresa suveranităţii lor.

Negocierile ulterioare care au avut loc între cele cinci state şi Statele Unite, Canada, Danemarca, Islanda, Italia, Norvegia şi Portugalia, au avut drept rezultat crearea unei Alianţe unice a Atlanticului de Nord, fondată pe garanţii de securitate şi angajamente mutuale între Europa Occidentală şi America de Nord. Astfel, la 4 aprilie 1949 se semna Tratatul de la Washington, care instituia un sistem de securitate comun bazat pe un parteneriat între aceste 12 ţări. Creată în conformitate cu articolul 51 al Cartei Naţiunilor Unite, care reafirmă dreptul natural la legitimă apărare individuală sau colectivă, Alianţa este o asociere de state suverane, unite în hotărârea lor de a-şi menţine securitatea prin garanţii reciproce şi relaţii stabile cu alte ţări. 

Alianţa Nord-Atlantică a cunoscut, până în prezent, patru extinderi, baza juridică a extinderii NATO fiind reprezentată de Articolul 10 al Tratatului Nord-Atlantic, care prevede că "părţile pot, pe baza acordului unanim, să invite să adere la Tratat orice stat european care poate promova principiile acestui tratat şi poate contribui la securitatea zonei nord-atlantice".

Astfel, la 18 februarie 1952, aderarea Greciei şi Turciei a împins graniţa Alianţei până la frontiera cu Uniunea Sovietică, inamicul războiului rece. Următoarea extindere, care a avut loc în 1955, a fost destul de delicată: Germania Federală intra în sistemul de securitate occidental, reacţia blocului comunist fiind crearea Pactului de la Varşovia. Dacă aderarea oficială a RFG-ului la NATO a avut loc la 6 mai, Actul fondator al Tratatului de la Varşovia a fost semnat la 14 mai, acelaşi an, 1955. Potrivit analiştilor, înfiinţarea Tratatului de la Varşovia a fost o reacţie de un mimetism care se va regăsi ulterior pe întreg parcursul războiului rece, păstrându-se chiar şi denumirea de "tratat"1. La 30 mai 1982, Spania, de curând ieşită de sub lunga dictatură franchistă, devenea, la rândul său, membră a NATO. 

După 50 de ani, la 12 martie 1999, mai are loc o extindere care schimbă datele ecuaţiei strategice europene. Cei mai noi membri NATO sunt trei state foste comuniste, Ungaria, Polonia şi Cehia, ele preluând de la Germania rolul de santinelă estică a Alianţei. Cu toate schimbările geopolitice şi geostrategice mondiale ce au urmat după 11 septembrie 2001, potrivit opiniei unor experţi şi analişti politici, rămâne, însă, senzaţia că această extindere, ca şi cea din noiembrie 2002, nu sunt decât o reparaţie istorică, refacerea unei componente incomplete, imposibile pe vremea comunismului, întoarcerea "fraţilor înstrăinaţi", acum în număr de 102. 

 

 

2. Dezbaterile şi acţiunile NATO ce au precedat summit-ul de la Praga 

 

 

La 12 septembrie 2001, cu prilejul reuniunii extraordinare a Consiliului Nord-Atlantic, membrii NATO au luat decizia istorică de a invoca Articolul 5 al Tratatului de la Washington, care prevede reacţia comună a aliaţilor împotriva unui atac îndreptat asupra unui stat membru. În urma acestei decizii, atentatele din Statele Unite au fost considerate un atac asupra tuturor membrilor Alianţei. La cererea SUA, membrii NATO au convenit să ia o serie de măsuri pentru aplicarea prevederilor Articolului 5. Pentru prima oară în cei peste 50 de ani de existenţă a Alianţei, echipamentele acesteia au fost desfăşurate pentru susţinerea unor operaţiuni în conformitate cu Articolul 5. Disputa veche de un deceniu - dacă NATO ar trebui să opereze în afara zonei sale - "s-a năruit odată cu Turnurile Gemene de la World Trade Center din New York", aprecia Benoit D’Aboville, ambasadorul Franţei la NATO.

Avioane AWACS ("Airborne Warning and Control System") ale NATO au fost trimise în Statele Unite, unde au participat la misiuni de patrulare a spaţiului aerian: în perioada octombrie 2001 - mai 2002, 830 de piloţi din 13 ţări NATO au efectuat aproape 4300 de ore de zbor, în 360 de misiuni de luptă, în cadrul operaţiunii "Eagle Assist". În octombrie 2001, o forţă navală a Alianţei a fost desfăşurată în estul Mării Mediterane, în cadrul operaţiunii "Active Endeavour", care implica patrularea zonei şi monitorizarea traficului comercial. Până în prezent, au fost monitorizate peste 16000 de ambarcaţiuni, cu participarea unor nave din 8 ţări - Danemarca, Germania, Grecia, Italia, Spania, Turcia, Marea Britanie şi Statele Unite, sub comandă britanică3.

Forţele NATO amplasate în Balcani au fost, la rândul lor, implicate în două misiuni antiteroriste în Afganistan, "Enduring Freedom" - operaţiune militară condusă de Statele Unite -, şi Forţa internaţională de asistenţă pentru securitate din Afganistan (ISAF) - misiune cu mandat ONU. În operaţiunea "Enduring Freedom" au fost implicate direct 14 ţări membre NATO, statele europene asigurând mai mult de jumătate din forţele aflate pe teren în Afganistan. În privinţa ISAF, majoritatea celor 4500 de militari provin din ţări membre NATO, dar forţa se bucură şi de sprijinul ţărilor partenere, baze şi permisiuni de survol acordate de ţări din Caucaz şi Asia Centrală, unităţi de infanterie, poliţie militară, protecţie nucleară-chimică-biologică şi mijloace de transport din România, sprijin logistic acordat de Rusia şi Slovacia şi o unitate de informaţii suedeză4.

Ţările membre NATO au extins cooperarea în domeniul serviciilor de informaţii, au oferit asistenţă aliaţilor sau altor ţări ameninţate de terorismul internaţional, au sporit măsurile de securitate la obiectivele americane de pe teritoriul fiecărei ţări membre, au oferit Statelor Unite şi aliaţilor acces la porturile şi aeroporturile naţionale pentru operaţiunile împotriva terorismului.

În iunie 2002, miniştrii apărării ai statelor membre ale Alianţei Nord-Atlantice, reuniţi la Bruxelles, au afirmat că NATO trebuie să menţină în continuare capacităţile necesare pentru a face faţă unei agresiuni pe scară largă împotriva unuia sau mai multor membri, cu toate că probabilitatea unui astfel de atac în viitorul apropiat este redusă. Conform declaraţiei adoptate de miniştrii apărării, potenţialele ameninţări la adresa securităţii Alianţei ar putea veni, mai degrabă, din conflicte regionale, etnice sau alte crize izbucnite în afara teritoriului Alianţei, precum şi din proliferarea armelor de distrugere în masă. Se preconizează că viitoarele operaţiuni militare ale Alianţei vor fi de mai mică anvergură decât cele pe care s-a bazat activitatea de planificare a NATO în timpul războiului rece, dar ar putea fi de mai lungă durată, extinzând cooperarea multinaţională la mai multe niveluri şi desfăşurându-se în paralel cu alte operaţiuni ale Alianţei. În multe cazuri, astfel de operaţiuni vor include contribuţii din partea ţărilor partenere şi chiar din partea altor ţări care nu sunt membre NATO. Aceste evoluţii presupun, în mod special, îmbunătăţirea interoperabilităţii, în condiţiile în care multe dintre statele membre au capacităţi limitate pentru desfăşurarea rapidă a forţelor în afara teritoriului naţional sau pentru operaţiuni de susţinere şi protecţie a forţelor aflate la distanţe mari de bazele lor. 

Atacurile din 11 septembrie 2001 din Statele Unite au mai scos în evidenţă necesitatea extinderii urgente a capacităţilor Alianţei, acesta fiind unul dintre motivele lansării unei noi iniţiative la summit-ul de la Praga. Zonele asupra cărora se va concentra noua iniţiativă includ apărarea împotriva atacurilor chimice, biologice, radiologice şi nucleare; asigurarea securităţii comunicaţiilor de comandă şi a superiorităţii în domeniul informaţiilor; îmbunătăţirea interoperabilităţii forţelor desfăşurate şi aspecte-cheie ale eficienţei de luptă; desfăşurarea rapidă şi susţinerea forţelor combatante.

Miniştrii apărării au recunoscut că abilitatea Alianţei de a îndeplini întreaga gamă de misiuni va depinde în mare măsură de capacitatea statelor membre de a spori substanţial eficienţa efectivelor de luptă şi susţinerea acordată desfăşurării unor operaţiuni în afara teritoriului lor sau în zone în care statul-gazdă nu oferă sprijin substanţial. Cu prilejul aceleiaşi reuniuni, miniştrii apărării au analizat şi progresele realizate în privinţa conceptului militar de apărare împotriva terorismului, care să devină baza unor politici detaliate şi strategii.

La reuniunea din 24 septembrie a.c. a miniştrilor apărării, desfăşurată la Varşovia, secretarul american al apărării, Donald Rumsfeld, a propus crearea unei Forţe de Reacţie NATO care să poată fi desfăşurată rapid în orice zonă şi care să poată efectua operaţiuni comune integrate în diferite tipuri de conflicte. Propunerea se referea la o forţă comună, creată din efective de luptă puse la dispoziţie prin rotaţie, cu cartiere generale şi elemente de susţinere care să poată fi dimensionate rapid în funcţie de misiuni concrete, pe baza unor capacităţi identificate prin angajamente. 

La scurt timp după atentatele din 11 septembrie 2001 din Statele Unite, miniştrii de externe din ţările membre NATO au decis să elaboreze, înainte de summit-ul de la Praga, un pachet de măsuri având drept scop consolidarea capacităţilor de luptă împotriva terorismului şi a proliferării armamentului de distrugere în masă.

Unii analişti americani au remarcat faptul că liderii europeni sunt nemulţumiţi de graba cu care sunt împinşi în turbulenta eră marcată de noi forme de conflicte şi ameninţări, care succede războiul rece, de state care acţionează ca factori de schimbare radicală. Experţii în materie de politică externă, încearcă să identifice, să găsească soluţii şi să influenţeze tendinţele actualei schimbări radicale care alimentează extremismul islamic, prefacerea politică din Orientul Mijlociu, războiul global împotriva terorismului, dar şi ofensiva terorismului internaţional. "Atitudinile divergente în privinţa a ceea ce este într-adevăr durabil şi ceea ce este deja compromis devin rapid factori de ruptură în relaţiile transatlantice. În prezent, Rusia şi SUA dau dovadă de un simţ comun al urgenţei şi al disponibilităţii de a acţiona militar împotriva reţelelor teroriste, în timp ce Europa rămâne neconvingătoare în acest sens"5.

 

 

3. Concepţia SUA privind Alianţa Nord-Atlantică

 

 

Marc Grossman, adjunctul secretarului de stat american pentru probleme politice, a prezentat, recent, concepţia SUA privind NATO6, Alianţă ce ar trebui să fie în măsură să ofere un nou tip de răspuns noilor tipuri de ameninţări.

Potrivit oficialului american, 11 septembrie 2001 a fost momentul în care NATO "şi-a văzut viitorul". Invocând, pentru prima dată, Articolul 5 al Tratatului de la Washington, NATO a demonstrat că membrii săi sunt uniţi şi hotărâţi să răspundă noilor provocări pentru securitate pe care le lansează terorismul, proliferarea armelor biologice şi de distrugere în masă şi vectorii lor. De-a lungul întregii sale istorii, Alianţa a fost întotdeauna pregătită să facă faţă noilor ameninţări şi să profite de noile oportunităţi, rămânând elementul esenţial al stabilităţii şi securităţii în zona euro-atlantică.

"La Praga, aprecia Marc Grossman, conducătorii NATO vor reafirma forţa, unitatea şi vitalitatea Alianţei Nord-Atlantice. Bazele fundamentale ale NATO, valori comune, angajare în apărarea colectivă şi importanţa legăturii transatlantice, sunt mai esenţiale ca niciodată". După cum declara preşedintele George W. Bush în luna aprilie a.c., "NATO rămâne o ancoră pentru securitate, atât pentru Europa, cât şi pentru Statele Unite ale Americii".

În decembrie 2001, ţările membre NATO au decis o intensificare a eforturilor comune pentru a face faţă ameninţărilor pe care le reprezintă terorismul mileniului III, eforturi soldate prin semnarea unor noi angajamente în cadrul reuniunilor desfăşurate la Reykjavik, Roma şi Bruxelles (mai, iunie 2002). "Summit-ul de la Praga trebuie să se încheie cu aprobarea unui plan de acţiune vizând întărirea capacităţii NATO de a face faţă noilor ameninţări", aprecia oficialul american. Potrivit experţilor americani, planul de acţiune, ce poate fi rezumat prin "noi capacităţi, noi membri, noi relaţii", va conduce Alianţa în direcţii noi, deşi agenda NATO reflectă valorile durabile şi obiectivele comune stabilite în Carta sa fondatoare, Tratatul de la Washington, pentru salvgardarea libertăţii şi păcii, moştenirii comune şi a civilizaţiei popoarelor şi pentru promovarea stabilităţii şi bunăstării zonei nord-atlantice.

 

▪ Noi capabilităţi

 

De la sfârşitul Războiului Rece, Alianţa a luat măsuri de revizuire a doctrinei sale şi de îmbunătăţire a structurilor de forţe şi comandă, pentru contracararea ameninţărilor cu care s-a confruntat. Conceptul strategic elaborat în anul 1999 defineşte explicit aceste noi ameninţări: "în ultimii zece ani, am asistat la apariţia unor noi riscuri complexe la adresa păcii şi stabilităţii euro-atlantice, riscuri legate de politici de oprimare, de conflicte etnice, marasm economic, prăbuşiri ale ordinii politice, precum şi la proliferarea armelor de distrugere în masă"7. Evenimentele din 11 septembrie 2001 au demonstrat faptul că ameninţările la adresa aliaţilor şi a Alianţei pot veni de oriunde şi oricând, NATO trebuind să fie în măsură să desfăşoare, într-un termen scurt, forţe echilibrate, flexibile şi bine înarmate, apte să efectueze operaţiuni susţinute, răspunzând unei întregi palete de opţiuni militare.

Marc Grossman aprecia că, pentru a lupta eficient alături de SUA, "forţele europene au nevoie, îndeosebi, de mai multe capacităţi, inclusiv în materie de transport aerian al forţelor strategice, de atacuri de o precizie modernă şi de sprijin logistic în luptă. Dacă nu vor fi reduse substanţial disparităţile, aliaţii din cadrul NATO vor avea tot mai multe dificultăţi în a-şi juca rolul în lupta împotriva ameninţărilor cu care ne confruntăm".

Experţii militari au apreciat că membrii europeni ai NATO sunt chemaţi la summit-ul de la Praga să se mobilizeze prin asumarea de angajamente exacte în vederea întăririi capacităţilor militare ale Alianţei, să reducă decalajul de forţe armate în raport cu SUA şi să aprobe conceptul unei Forţe de Reacţie capabilă să fie mobilizată şi trimisă rapid pe teatre de operaţiuni aflate la distanţă, ca şi o reformă a comandamentului militar al organizaţiei. 

În ceea ce priveşte capacităţile militare, NATO a identificat opt domenii în care se impune un efort particular şi în care europenii prezintă serioase rămâneri în urmă8. Între acestea se numără transportul trupelor, muniţiile ghidate de precizie, dezvoltarea unui sistem de supraveghere terestru aeropurtat, întărirea sistemelor de comandă şi control şi apărarea împotriva ameninţărilor chimice, biologice sau radiologice. Pentru a ilustra întârzierea militară şi tehnologică a europenilor comparativ cu SUA, Lordul George Robertson a subliniat că "în Europa nu există nici un avion de bruiaj electronic şi de fiecare dată trebuie chemaţi în ajutor americanii". Dacă Marea Britanie şi, mai recent, Franţa şi-au majorat considerabil cheltuielile militare, alte state europene nu se grăbesc să facă acest pas sau au în vedere chiar scăderea lor. În condiţiile în care SUA au votat o creştere a cheltuielilor de apărare cu 13% în 2003, care ajung la circa 335,4 miliarde de dolari, raportul pe 2002-2003 al Institutului Internaţional de Studii Strategice de la Londra sublinia că membrii europeni ai NATO, cu excepţia Marii Britanii, au fost "foarte lenţi în a urma SUA pe calea dezvoltării de forţe capabile să fie desfăşurate în zone de operaţiuni aflate la mari distanţe"9. 

Potrivit Secretarului general al NATO, obiectivul summit-ului de la Praga este de a inversa tendinţa şi de a obţine de la ţările membre angajamentul unui efort financiar sporit, aceasta după ce "Iniţiativa privind capacităţile de apărare", lansată la precedentul summit al Alianţei, din aprilie 1999 de la Washington, nu a dus la efectele scontate. Potrivit experţilor, unele state europene au fost deja însărcinate să reflecteze, fiecare într-un domeniu anume, la modalităţi de a rezolva lacunele. Astfel, Germania a preluat conducerea unui grup de lucru privind aeronavele de transport, cu scopul ca, încă înainte de materializarea primului avion de transport strategic european A400M - prevăzută cel mai devreme pentru anul 2008 - NATO să poată conta pe o flotă de astfel de avioane. 

Oficialii americani apreciază că forţe europene eficiente pot fi create doar identificându-se domeniile esenţiale în care se constată anumite lipsuri şi doar punându-se în comun resursele corespunzătoare eliminării acestora. Alte probleme legate de capacităţile militare pot fi rezolvate prin specializarea pe ţări, în funcţie de o împărţire a sarcinilor. În acest sens, ministrul american al apărării, Donald Rumsfeld, aprecia: "Eu sunt absolut convins de faptul că opinia publică din ţările membre NATO va accepta să folosească o parte relativ scăzută din produsul intern brut pentru a asigura tipul de investiţii ce le vor permite ţărilor lor să contribuie, individual şi colectiv, la pacea şi stabilitatea în lume". Pe de altă parte, NATO are nevoie şi de mijloacele de a-şi apăra forţele şi membrii de noi tipuri de atacuri. Potrivit oficialului NATO, "aceasta implică crearea unei apărări eficiente împotriva armelor de distrugere în masă utilizate de statele cuprinse în axa răului, de grupuri teroriste ori de orice combinaţie sinistră a celor două categorii". 

 

▪ Noi membri

 

Cel de-al doilea obiectiv constă în continuarea procesului de edificare a unei comunităţi euro-atlantice unite, prin primirea ca noi membre a ţărilor democratice europene ce-şi demonstrează hotărârea şi capacitatea de a apăra principiile democraţiei şi drepturile şi libertăţile fundamentale ale omului. Lordul George Robertson aprecia că "procesul de extindere a Alianţei, iniţiat de summit-ul NATO de la Madrid, din 1997, ne apropie de viziunea unei Europe libere şi unite, chiar dacă rămân multe de făcut"10. Recent, preşedintele George W. Bush afirma că "toate democraţiile din Europa care o doresc şi care sunt pregătite să împartă responsabilităţile pe care le presupune apartenenţa la NATO, trebuie să poată adera la Alianţă. Am acţionat cu prudenţă, a venit acum timpul să acţionăm cu hotărâre. Noi colaborăm strâns cu aliaţii, cu cele nouă ţări candidate care participă la Planul de Acţiune pentru Aderare (MAP) în scopul consolidării pregătirilor acestora din urmă". 

Reunite la Sofia, în Bulgaria, în luna octombrie a.c, ţările candidate la NATO, din componenţa Grupului de la Vilnius, şi-au declarat intenţia comună de "a susţine deplin războiul împotriva terorismului" şi de "a acţiona ca Aliaţi ai SUA". 

Imediat după 11 septembrie 2001, analiştii politici s-au întrebat dacă extinderea NATO ar mai trebui să rămână o prioritate. Răspunsul preşedintelui SUA, George W. Bush, a fost "Da!". La rândul său, secretarul american de stat, Colin Powell, concluziona: "Răspunsul este limpede: toată lumea vrea să se alăture clubului. Aşadar, există, evident, un motiv. Ţările respective vor să facă parte dintr-o organizaţie politică şi de securitate ancorată de relaţiile sale cu America de Nord. La peste zece ani de la căderea Zidului Berlinului, rămân ţări interesate de aderarea la Alianţă şi nimeni nu părăseşte organizaţia. Uşa NATO trebuie să rămână deschisă".

 

▪ Noi relaţii

 

Cel de-al treilea obiectiv pentru summit-ul de la Praga a vizat reiterarea altor două principii centrale ale Alianţei, ce constau în convieţuirea în pace cu toate popoarele şi promovarea stabilităţii în zona euroatlantică pentru a se ajunge la o Europă unită, concept pe care, cândva, Winston Churchill îl rezuma în următoarele cuvinte: "Nici o ţară nu trebuie să fie exclusă în permanenţă". 

NATO şi Rusia au luat măsuri pentru a conferi un nou avânt şi o nouă finalitate cooperării lor intensive de după 11 septembrie 2001. Preşedintele american a declarat, nu o dată, că doreşte o Rusie "complet reformată, complet democratică şi strâns legată de restul Europei, aptă să edifice parteneriate cu marile instituţii europene, printre care se numără şi NATO". După cum remarca tot preşedintele George W. Bush la reuniunea fondatoare a noului Consiliu NATO-Rusia, desfăşurată la Roma, la 28 mai a.c: "Consiliul NATO-Rusia îi oferă Rusiei o cale de formare a unei legături trainice cu Alianţa şi se va concentra asupra unor proiecte practice bine definite, pentru care cele două părţi au o rezoluţie comună şi un obiectiv comun. El va modifica modul în care NATO şi Rusia fac afaceri, va contribui la edificarea încrederii şi înţelegerii şi va aprofunda această relaţie esenţială". 

Adjunctul secretarului de stat american, Marc Grossman, aprecia, la rândul său: "conceptul de cooperare al NATO se adresează tuturor partenerilor din Alianţă, inclusiv ţărilor din Caucaz şi din Asia Centrală, partenerilor Dialogului Mediteranean şi Ucrainei". Experţii americani au scos în evidenţă faptul că Parteneriatul pentru Pace şi Consiliul de parteneriat euro-atlantic constituie "vectori eficienţi de integrare", apreciind că programele şi resursele Parteneriatului pentru Pace corespund finalităţilor pe care le presupune el, astfel încât să poată acorda ţărilor respective forţele şi pregătirea de care au nevoie pentru a face faţă ameninţărilor comune şi pentru a întări stabilitatea în acele zone.

"La 53 de ani de la crearea sa, NATO rămâne în centrul angajării SUA faţă de Europa şi temelia securităţii noastre. Nici o altă organizaţie nu reuşeşte să îndeplinească aceste roluri. Obiectivul unei Europe unite, libere şi paşnice devine rapid realitate pentru prima dată în istoria sa. Când ne îndreptăm privirile spre consensul ce începe să ia fiinţă şi în timp ce ne pregătim pentru summit-ul de la Praga, vedem o Alianţă încrezătoare în hotărârea ei şi care veghează să rămână capabilă să răspundă provocărilor actuale, aşa cum a răspuns şi celor din trecut", aprecia Lordul George Robertson. 

Liderii NATO au apreciat că principalele măsuri care trebuie luate pentru transformarea şi funcţionarea viitoare a Alianţei sunt următoarele11:

1. Un concept militar pentru apărarea împotriva terorismului, care să sublinieze disponibilitatea Alianţei: 

- pentru a acţiona împotriva atacurilor teroriste sau a ameninţării cu astfel de acte, îndreptate, din exterior, împotriva populaţiilor, teritoriului, infrastructurii sau forţelor unui stat membru; 

- pentru a oferi asistenţă autorităţilor naţionale care se confruntă cu consecinţele unor atacuri teroriste şi pentru a susţine operaţiunile UE sau ale altor organizaţii internaţionale şi coaliţii în care sunt implicaţi aliaţi; 

- pentru a desfăşura forţe acolo unde este necesar pentru a îndeplini astfel de misiuni.

2. Un plan de îmbunătăţire a dotărilor şi forţelor militare, care să prevadă crearea unor capacităţi antiteroriste şi să includă angajamente naţionale ferme pentru realizarea acestora.

3. Îmbunătăţirea apărării împotriva armelor de distrugere în masă, cu accent pe apărarea împotriva armelor chimice şi biologice.

4. Managementul consecinţelor în cazul unor atacuri teroriste - un plan de urgenţă, care să stabilească mecanismele şi capacităţile care pot fi folosite pentru a face faţă consecinţelor unor posibile atacuri teroriste, inclusiv cu arme de distrugere în masă.

5. Un plan de acţiune pentru parteneriate, care va stabili cadrul cooperării antiteroriste, va defini rolul parteneriatelor şi instrumentele de luptă împotriva terorismului, dar şi managementul consecinţelor.

6. Apărare în domeniul informatic - protecţia împotriva unor atacuri informatice şi pregătirea în vederea unei eventuale întreruperi a funcţionării infrastructurilor critice ale Alianţei Nord-Atlantice şi de la nivel naţional, inclusiv a sistemelor informatice şi de comunicaţii locale. 

 

4. Lucrările summit-ului NATO de la Praga

 

 

Cu prilejul deschiderii oficiale a lucrărilor summit-ului, denumit şi "summit-ul transformării NATO", Secretarul general al Organizaţiei Tratatului Atlanticului de Nord, Lordul George Robertson, a anunţat, în prezenţa şefilor de stat şi de guvern ai "celor 19", "decizia crucială şi importantă de a invita Bulgaria, Estonia, Letonia, Lituania, România, Slovacia şi Slovenia să adere la Alianţa Nord-Atlantică, pregătită acum, în noul mileniu, pentru extindere şi pentru o reformă internă istorică". 

"Începând din anul 2004, când cele şapte state invitate să adere la NATO, vor deveni aliate cu drepturi depline, Alianţa Nord-Atlantică va avea un număr aproape dublu de membri", a declarat Secretarul general al NATO, subliniind că noii membri vor spori "puterea, vitalitatea şi coeziunea" Alianţei. "Noua extindere a NATO a fost decisă de statele membre ca o recunoaştere a eforturilor depuse de cele şapte state candidate pentru a întruni criteriile militare, economice şi politice de aderare", a subliniat Lordul G. Robertson, precizând că aceste state "au demonstrat că pot adopta decizii dificile şi pot îndeplini cerinţele Alianţei Nord-Atlantice". 

Preşedintele SUA, George W. Bush, a subliniat în cadrul summit-ului, că SUA sunt satisfăcute de decizia Organizaţiei Tratatului Atlanticului de Nord de a invita oficial şapte noi state să adere la Alianţa Nord-Atlantică, decizie care va consolida structurile transatlantice. "Aderarea la NATO a celor şapte state foste comuniste, care va avea loc oficial în 2004, când decizia de la Praga va fi ratificată de parlamentele statelor aliate, nu numai că va contribui la creşterea capacităţilor militare, dar va împrospăta spiritul acestei mari alianţe democratice. Credem că această decizie va reafirma angajamentul nostru în favoarea libertăţii şi în favoarea unei Europe unificate, libere şi care să trăiască în pace. Extinderea NATO este un moment istoric, un moment în care Europa se unifică pas cu pas, eliminând diviziunile din trecut (...) Europa şi SUA îşi reafirmă natura indivizibilă a securităţii lor. Viziunea viitorului continentului european este, începând de azi, împărtăşită de noi toţi" a declarat preşedintele SUA.

Participanţii la lucrările summit-ului NATO au apreciat reuniunea drept un punct de cotitură pentru organizaţia creată cu scopul de a apăra democraţia. Transformarea NATO într-o forţă pentru combaterea terorismului mondial a scos în evidenţă voinţa de a avea un parteneriat transatlantic puternic. 

Una dintre cele mai importante decizii luate în cadrul lucrărilor este extinderea geografică a Alianţei, considerată de oficialii NATO drept o unificare politică a Europei. Opinia liderilor politici prezenţi la reuniune a fost aceea că evenimentele din Balcani şi explozia terorismului internaţional i-au ajutat pe liderii NATO să regândească existenţa, utilitatea şi funcţionalitatea structurii politico-militare a organizaţiei. NATO are nevoie de mecanisme de comandă care să se ajusteze noilor riscuri, ameninţărilor şi situaţiilor de criză. În acest sens, aliaţii au aprobat o nouă structură de comandă mai raţională, mai flexibilă şi dotată cu o capacitate sporită. Au fost discutate şi adoptate noi programe de investiţii, a fost aprobat principiul creării unei Forţe de Reacţie, precum şi o importantă reformă a misiunilor şi structurilor militare ale Alianţei, obţinându-se şi acordul şi angajarea aliaţilor în vederea dezvoltării capacităţilor lor militare. Sporirea măsurilor de apărare militară împotriva terorismului include, de asemenea, o colaborare îmbunătăţită în domeniul schimbului de informaţii secrete, precum şi modalităţi de reacţie în situaţii de criză. 

Cu prilejul summit-ului NATO au avut loc de asemenea, lucrările Consiliului NATO-Rusia, ale Comisiei NATO-Ucraina, la nivelul miniştrilor afacerilor externe, şi o întrunire a Consiliului Parteneriatului Euro-Atlantic, care reuneşte toate ţările NATO, toate ţările europene care nu sunt membre ale Alianţei şi toate fostele republici sovietice.

 

Declaraţia finală adoptată de summit-ul NATO12

 

Declaraţia adoptată în cadrul reuniunii Consiliului Nord-Atlantic menţionează aprobarea unui pachet cuprinzător de măsuri, bazate pe Conceptul Strategic al NATO, destinate întăririi capacităţii Alianţei de a face faţă provocărilor la adresa securităţii forţelor, popoarelor şi teritoriilor statelor membre, de oriunde ar proveni acestea. “Şefii de state şi de guverne ai ţărilor membre ale Alianţei Nord-Atlantice au decis extinderea şi consolidarea Alianţei pentru ca aceasta să răspundă noilor ameninţări grave şi modificărilor profunde ale mediului de securitate al secolului XXI” 12. 

Potrivit strategiei comune prevăzute în Tratatul de la Washington, liderii celor 19 state au decis menţinerea fermă a angajamentelor lor în privinţa consolidării rolului Alianţei prin admiterea a şapte noi membri, dezvoltarea de noi capabilităţi şi noi parteneriate de cooperare, pe de-o parte şi prin menţinerea obiectivelor fundamentale de securitate care includ şi apărarea colectivă, susţinerea valorilor democraţiei şi Carta Naţiunilor Unite, pe de altă parte. "Extinderea Alianţei va întări securitatea tuturor în spaţiul Euro-Atlantic şi va determina atingerea obiectivului nostru comun, acela al unei Europe întregite şi libere, unită în pace prin valori comune". 

Membrii NATO şi-au reafirmat angajamentul de a menţine “politica uşilor deschise” pentru acele democraţii capabile să-şi asume responsabilităţile şi obligaţiile de membru, în acord cu articolul 10 al Tratatului de la Washington. 

"Deciziile adoptate astăzi vor face posibile capacităţi echilibrate şi eficiente în cadrul Alianţei, astfel încât NATO să-şi poată îndeplini mai bine misiunile şi să răspundă în mod colectiv acestor provocări, inclusiv ameninţării pe care o reprezintă terorismul şi proliferarea armelor de distrugere în masă", se afirmă în Declaraţia finală a reuniunii NATO.

În document se subliniază faptul că transformarea şi adaptarea Alianţei nu trebuie să fie percepută ca o ameninţare pentru statele sau organizaţiile lumii, ci demonstrează hotărârea membrilor NATO de a proteja populaţia, teritoriile şi forţele militare ale oricărei armate atacate, incluzându-se aici şi atacurile teroriste organizate din străinătate. Aceste măsuri de apărare militară vor fi în acord cu prevederile Tratatului de la Washington şi cu cele ale Cartei Naţiunilor Unite. 

 

Potrivit Declaraţiei summit-ului de la Praga, participanţii la reuniune au decis următoarele:

- Crearea unei Forţe de Reacţie a NATO (NRF), care să poată fi desfăşuată rapid, prin decizia Consiliului Nord-Atlantic, în misiuni de luptă oriunde ar fi necesar, inclusiv în medii unde trebuie să facă faţă ameninţărilor nucleare, biologice sau chimice. Aceasta va reprezenta catalizatorul viitoarei strategii politice a NATO. "Am formulat directive în vederea dezvoltării unui concept global pentru această forţă, care va avea capacităţi operaţionale iniţiale nu mai târziu de octombrie 2004 şi capacităţi operaţionale depline nu mai târziu de octombrie 2006". Noua structură va spori cooperarea transatlantică şi va promova restructurarea capabilităţilor militare. Forţa de Reacţie a NATO va fi formată din forţe terestre, navale, aeriene interoperabile, flexibile, dotate cu tehnologie avansată.

- Reforma structurii de comandă militară integrată a NATO care prevede realizarea, până în 2003, a noii structuri care va cuprinde două comandamente strategice, unul pentru Europa şi unul pentru Atlantic, cu o structură subordonată simplificată de comandamente. Rezultatul va fi o structură mai flexibilă şi mai bine adaptată la cerinţele prezente ale NATO. Aceasta va facilita cooperarea cu ţările partenere. În plus, noua structură va încorpora un cadru pentru operaţiile de comandă implicând dislocare rapidă, participare multinaţională, unităţi de categorii întrunite adaptate la cerinţele noului concept al Alianţei de Forţe Operative Interarme Multinaţionale (CJTF). A fost aprobat Raportul miniştrilor apărării privind o structură de comandă a NATO mai eficientă şi adaptată necesităţilor operaţionale ale misiunii Alianţei, care are la bază Raportul privind Necesităţile Militare Minime pentru planurile Alianţei. 

Această structură de comandă va asigura consolidarea legăturilor transatlantice, fapt ce va conduce la reducerea semnificativă a rolului Cartierelor Generale şi a Centrelor de Operaţiuni Aeriene Combinate, aflate în subordinea lor, pe de o parte şi va contribui la reforma capabilităţilor militare, pe de altă parte. 

Vor fi constituite două comandamente strategice, unul operaţional şi unul funcţional. Comandamentul Strategic pentru Operaţiuni va avea cartierul General în Europa (Belgia) şi va fi sprijinit de două subcomandamente militare subordonate capabile să creeze baza terestră a Forţelor Operative Interarme Multinaţionale şi să ofere sprijin pentru crearea bazelor navale ale CJTF. Comandamentul Strategic pentru Restructurare va avea Cartierul General în SUA şi un sediu în Europa şi va fi responsabil pentru continuarea restructurării capabilităţilor militare şi promovarea interoperabilităţii forţelor Alianţei, în cooperare cu Comandamentul Operaţiunilor Aliate.

Ţinând cont de activitatea structurilor militare NATO au fost instruite Consiliul şi Comisia de Planificare a Apărării pentru finalizarea detaliilor privind structura, poziţionarea geografică a Cartierelor Generale, precum şi a altor elemente de interes, astfel încât o decizie finală să poată fi luată de Ministerul Apărării în iunie 2003.

- Aprobând Angajamentul de la Praga privind Capabilităţile13 ca parte a eforturilor continue ale Alianţei de a implementa şi dezvolta noi capabilităţi militare de luptă împotriva noilor ameninţări teroriste, statele membre NATO vor trebui să-şi asume angajamente politice ferme privind:

a). implicarea propriilor capabilităţi în apărarea contra ameninţărilor chimice, biologice, radiologice, nucleare;

b). activităţile de supraveghere şi de achiziţii specifice efectuate de serviciile secrete; 

c). activităţi militare de supraveghere sol-aer, comandă, control şi comunicaţii; 

d). eficientizarea acţiunilor de anihilare a apărării aeriene a inamicului, inclusiv cu muniţie de precizie; 

e). activităţi de transport strategic aerian şi naval, alimentare în zbor şi desfăşurarea unităţilor de sprijin şi de luptă. 

Prevederile PCC vor fi implementate cât mai curând posibil prin cadrul cooperării multinaţionale, prin creşterea rolului activităţilor de specializare şi recalificare, cu alocarea resurselor financiare necesare după aprobarea lor de către parlamentele naţionale.

- Aprobarea conceptului militar stabilit pentru lupta împotriva terorismului. Sporirea măsurilor de apărare militară împotriva terorismului face parte dintr-un pachet de măsuri de întărire a capacităţilor NATO în domeniu, ce include, de asemenea, o colaborare îmbunătăţită în domeniul schimbului de informaţii secrete, precum şi modalităţi de reacţie în situaţii de criză. În document, fenomenul terorismului este respins în mod categoric şi condamnat în toate formele şi manifestările sale, apreciindu-se că el constituie “o ameninţare gravă şi în creştere” pentru poporele şi forţele armate ale ţărilor membre ale NATO, precum şi pentru securitatea internaţională. “Suntem hotărâţi să combatem acest flagel oricât timp ar necesita acest lucru. Şi pentru a combate terorismul în mod eficient, răspunsul nostru trebuie să fie complex”. Statele membre NATO împreună cu ţările aliate se angajează să susţină autorităţile naţionale care luptă împotriva flagelului terorismului, precum şi să implementeze deplin prevederile Planului de Acţiune privind Apărarea Civilă care prevede pregătirea populaţiei în cazul unor posibile atacuri cu arme neconvenţionale.

- Aprobarea celor cinci iniţiative de apărare în domeniul armamentului nuclear: un prototip de laborator analitic mobil în domeniul armelor nucleare-chimice-biologice (NBC); un prototip NBC de echipă de răspuns specializat; un Centru de Excelenţă virtual pentru apărare împotriva armamentului NBC; un pachet de acţiuni de apărare NATO împotriva armamentului chimic şi biologic şi un sistem de supraveghere a maladiilor infecţioase.

- Întărirea capacităţilor de luptă împotriva atacurilor informatice. 

- Examinarea opţiunilor în faţa ameninţării crescânde cu rachete împotriva teritoriilor Alianţei, forţelor şi centrelor populate într-o manieră eficientă, printr-o combinaţie adecvată de eforturi politice şi de apărare, precum şi de descurajare. 

Iniţierea unui nou studiu de fezabilitate intitulat "Apărarea NATO antirachetă" pentru a examina opţiunile legate de protecţia teritoriului Alianţei, a forţelor militare şi a centrelor populate împotriva întregii game de ameninţări cu rachetă, ameninţări pe care experţii NATO vor continua să le evalueze. Eforturile NATO în această privinţă vor fi în concordanţă cu indivizibilitatea securităţii Alianţei. 

- Întărirea rolului Centrului pentru studierea armelor de distrugere în masă14 pentru sprijinirea activităţii Alianţei în abordarea acestei ameninţări. Declaraţia subliniază importanţa acordurilor de dezarmare, al neproliferării armamentului precum şi controlul exporturilor de armament.

- Documentul face referiri la Consiliul NATO-Rusia, la Parteneriatul cu Ucraina şi menţionează progresele în privinţa cooperării cu cei doi parteneri în misiunile de menţinere a păcii, reforma militară, neproliferarea armelor de distrugere în masă, operaţiunile de salvare. Referitor la relaţiile cu Ucraina, Declaraţia afirmă că reprezentanţii statelor membre au luat notă de hotărârea statului ucrainean de a deveni membru al Alianţei Nord-Atlantice şi vor susţine eforturile acestuia în privinţa reformelor politice, economice şi militare necesare, Declaraţia subliniind importanţa controlului exportului de armament. Alianţa este puternic angajată în întărirea Parteneriatului cu Ucraina, bazat pe Carta NATO-Ucraina şi cuprizând consultări politice pe probleme de interes comun şi o arie largă de activităţi practice de cooperare.

- Alianţa îşi reafirmă sprijinul pentru respectarea integrităţii teritoriale şi suveranităţii statelor din sud-estul Europei. Se va continua activitatea desfăşurată cu statele membre NATO în cadrul SFOR15 şi KFOR16, precum şi colaborarea cu ONU, OSCE şi Uniunea Europeană pentru o Europă de Sud-Est stabilă şi democratică. Se aşteaptă de la statele din această zonă continuarea procesului de democratizare, eliminarea crimei organizate şi a corupţiei, cooperarea regională şi îndeplinirea obligaţiilor internaţionale. Se va urmări continuarea misiunilor de menţinere a păcii, precum şi implicarea NATO în acţiunile de restabilire a securităţii în zone sensibile din lume: Macedonia, Afganistan, ca etape integrate în misiunea extinsă a Alianţei, aceea de a promova securitatea, pacea şi democraţia în spaţiul euro-atlantic.

- Marea Mediterană este considerată de NATO o zonă de interes special. Securitatea în Europa este strâns legată de securitatea şi stabilitatea în zona Mediteraneană. Procesul Dialogului Mediteranean al NATO este parte integrantă a abordării securităţii prin cooperare care furnizează cadrul pentru întărirea încrederii, promovarea transparenţei şi cooperării în regiune.

- Parteneriatul pentru Pace (PfP) este principalul mecanism de realizare în practică a legăturilor pe probleme de securitate între Alianţă şi partenerii săi şi de creştere a interoperabilităţii între parteneri şi NATO. Prin programe detaliate care reflectă capacităţile şi interesele individuale ale partenerilor şi aliaţilor, NATO conlucrează în scopul promovării transparenţei planificării, controlului democratic al forţelor armate, pregătirii pentru dezastre civile şi alte urgenţe şi al dezvoltării capacităţii de apărare comună, inclusiv în operaţii PfP conduse de NATO.

Declaraţia summit-ului NATO privind Irakul 

 

În Declaraţia adoptată de către şefii de stat sau de guvern ai "celor 19" se arată că "Aliaţii NATO sunt uniţi în hotărârea lor de a asista şi de a sprijini eforturile Naţiunilor Unite în îndeplinirea de către Irak, în totalitate şi imediat, fără condiţii sau restricţii, a Rezoluţiei 1441 a Consiliului de Securitate al ONU. Condamnăm lipsa de hotărâre a Irakului în a-şi respecta obligaţiile impuse ce sunt necesare păcii şi securităţii internaţionale şi solicităm Consiliului de Securitate să urmărească îndeplinirea acestor obligaţii". În Declaraţie se mai precizează faptul că rezoluţia Consiliului de Securitate avertizează autorităţile irakiene că vor suporta consecinţe serioase dacă vor continua să nu-şi respecte obligaţiile. 

 

Reuniunea Consiliului NATO-Rusia 

 

Reuniunea Consiliului NATO-Rusia, desfăşurată la nivel de miniştri de externe, a cuprins discuţii generale privind soluţionarea crizelor internaţionale, fără a se face ample referiri la anunţata decizie a invitării celor trei republici baltice în NATO, la problema irakiană sau cea cecenă. Igor Ivanov a precizat totuşi că Rusia îşi va face publică poziţia privind extinderea NATO spre est numai după ce o va studia cu atenţie. Lordul G. Robertson, copreşedinte al Consiliului, a insistat în mai multe rânduri că extinderea Alianţei nu este împotriva intereselor de securitate ale Rusiei. 

Cu toate acestea, ministrul rus al afacerilor externe, Igor Ivanov, s-a declarat mulţumit de modul de desfăşurare a reuniunii Consiliului NATO-Rusia, însă s-a arătat circumspect în legătură cu extinderea Alianţei decisă de către cei 19 membri ai Alianţei. El a arătat că Rusia va examina cu mare atenţie documentele şi deciziile adoptate la summit-ul NATO de la Praga şi că în urma acestui examen vor fi hotărâte măsurile potrivite. Ministrul rus a declarat că ţările NATO şi ţările invitate au afirmat toate că această extindere nu este orientată împotriva Rusiei, considerată deja un partener privilegiat al Alianţei. "Totuşi, dacă NATO va adopta măsuri în sensul evaluării mai eficiente a noilor ameninţări, cum ar fi terorismul cu care se confruntă ţările lumii, printre care şi Rusia, posibilitatea unei mai bune cooperări între Rusia şi NATO va fi întărită", a precizat Igor Ivanov. 

La rândul său, secretarul general al NATO, George Robertson, a salutat progresele realizate, afirmând că acest sentiment este împărtăşit de către toţi membrii NATO. Consiliul a subliniat, mai ales, progresele realizate în cooperarea NATO-Rusia în domeniul luptei împotriva terorismului şi a stabilit organizarea unei Conferinţe NATO-Rusia asupra rolului forţelor armate în lupta împotriva terorismului, la 9 decembrie a.c., la Moscova. 

 

5. Semnificaţia summit-ului NATO

 

Secretarul general al NATO, George Robertson, a apreciat la finalul celor două zile ale reuniunii la nivel înalt de la Praga, că summit-ul a marcat un moment de cotitură care va rămâne în istorie. 

Liderii statelor prezente la Praga au apreciat că extinderea NATO în regiunea sud-estică a Europei reprezintă o dezvoltare istorică şi optimistă, cu efecte pozitive pentru viitorul Alianţei. La rândul său, preşedintele SUA, George W. Bush, a subliniat că SUA sunt satisfăcute de decizia Organizaţiei Tratatului Atlanticului de Nord de a invita oficial şapte state să adere la Alianţa Nord-Atlantică, decizie care va consolida structurile transatlantice. 

Potrivit analiştilor, Alianţa Nord-Atlantică, creată în 1949, pentru a contracara ameninţarea sovietică, a ales în mod simbolic ca loc de desfăşurare al primului summit NATO al secolului XXI zona care înainte vreme era plasată dincolo de Cortina de Fier care a divizat Europa timp de 40 de ani. La doar 11 minute de la deschiderea lucrărilor, şapte ţări care fuseseră în sfera de influenţă sovietică au fost invitate să adere la Alianţă - Bulgaria, Estonia, Letonia, Lituania, România, Slovacia şi Slovenia. Cu numai 11 ani în urmă, ţările baltice făceau parte din Uniunea Sovietică. Alianţa Nord-Atlantică a trecut graniţa fostei URSS, scenariu de neconceput în urmă cu mai puţin de 15 ani. "Extinderea NATO este un moment istoric, un moment în care Europa se unifică pas cu pas, eliminând diviziunile din trecut. Europa şi SUA îşi reafirmă natura indivizibilă a securităţii lor. Viziunea viitorului continentului european este, începând de azi, împărtăşită de noi toţi", declara în cadrul lucrărilor summit-ului preşedintele Franţei, Jacques Chirac. 

În Europa funcţionează în prezent două structuri: o alianţă politico-militară aflată în proces de restructurare: NATO şi o alianţă politico-economică: Uniunea Europeană. "Ceea ce s-a făcut la Praga este bun pentru Rusia", aprecia preşedintele american în cadrul întrevederii pe care a avut-o cu omologul său rus. După summit-ul de la Praga şi întâlnirea de la Sankt Petersburg dintre preşedintele rus Vladimir Putin şi preşedintele american George W. Bush, se conturează din ce în ce mai evident crearea unui bloc geostrategic NATO-Rusia, pe care analiştii îl denumesc deja "axa binelui", o contragreutate la structura Uniunii Europene, cu mecanisme greoaie de funcţionare. 

Pe de altă parte, summit-ul NATO a confirmat planul unei transformări radicale a Alianţei: crearea forţei de intervenţie rapidă; preluarea de către statele europene a unei părţi mari din cheltuielile pe care le necesită transformarea Alianţei, (în prezent SUA alocă 80% din fonduri la bugetul NATO); reducerea cu o treime a celor aproximativ 500 de Comisii ale NATO, introducerea principiului conducerii unice, eliminarea structurii de comandă a NATO, Comandamentul Suprem Aliat Atlantic, care avea ca scop asigurarea unui transfer rapid al trupelor americane în Europa, în cazul declanşării unui război cu blocul sovietic. 

După cum a subliniat preşedintele George W. Bush cel mai mare câştig al summit-ului rămâne modificarea strategiei militare a Alianţei: Rusia nu mai este inamicul SUA; NATO şi Rusia au un inamic comun - terorismul global, care poate fi învins doar prin eforturi comune; Alianţa are nevoie de o strategie militară care să răspundă unor ameninţări reale şi nu imaginare. 

Între SUA şi ţările vest-europene a existat şi există un dialog privind direcţia de extindere a Alianţei, costul acestei extinderi şi interesele strategice ale NATO. În privinţa costurilor, cifrele prezentate de mass-media americane variază între 100 de miliarde de dolari (sumă avansată de cercurile politice care s-au opus extinderii) şi 5,6 miliarde de dolari (din care 1,9 miliarde - contribuţia SUA şi 3,7 miliarde - contribuţia Europei). În ceea ce priveşte direcţia extinderii, Franţa şi Italia au apreciat că NATO trebuie să-şi extindă flancul sudic european pentru a preveni astfel declanşarea de conflicte în această zonă, potrivit politicii Alianţei: "Atenţia forţelor militare NATO nu mai este îndreptată preponderent spre răspunsul la un atac armat ci asupra prevenirii crizelor regionale"17. 

Analiştii politici au afirmat, citând oficiali ai Administraţiei americane, că SUA au două interese primordiale în zona Mării Caspice: controlul eficient al focarelor de fundamentalism islamic şi accesul la resursele energetice din zonă (petrol şi gaze naturale). De asemenea, perspectiva unei acţiuni militare în Irak a constituit un factor catalizator al deciziei politice de lărgire a NATO de la Marea Neagră până la statele baltice, rezultatul fiind întărirea legăturii dintre flancul central al Alianţei (Italia, Ungaria) şi flancul sudic (Turcia, Grecia) prin coridorul creat prin acceptarea Bulgariei şi României.

